DA Den Europæiske Unions Tidende L 73/6

KOMMISSIONENS GENNEMFØRELSESAFGØRELSE

af 9. marts 2012

om godkendelse af visse ændrede programmer for udryddelse og overvågning af dyresygdomme og zoonoser for 2012 og om ændring af gennemførelsesafgørelse 2011/807/EU for så vidt angår de foranstaltninger, der kan ydes EU-tilskud til, i programmerne for udryddelse af scrapie og for så vidt angår betaling af et EU-forskud til programmerne for udryddelse af rabies for 2012

(meddelt under nummer C(2012) 1406)

(EØS-relevant tekst)

(2012/147/EU)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Rådets beslutning 2009/470/EF af 25. maj 2009 om visse udgifter på veterinærområdet (1), særlig artikel 27, stk. 5 og 6, og

ud fra følgende betragtninger:

(1) Ved beslutning 2009/470/EF er der fastsat procedurer vedrørende EU-tilskud til programmer for udryddelse, bekæmpelse og overvågning af dyresygdomme og zoonoser.

(2) I henhold til Kommissionens beslutning 2008/341/EF af 25. april 2008 om fastsættelse af EF-kriterier for nationale programmer for udryddelse, bekæmpelse og overvågning af visse dyresygdomme og zoonoser (2) skal programmer, som medlemsstaterne forelægger Kommissionen, vedrørende udryddelse, bekæmpelse og overvågning af dyresygdomme og zoonoser, for at blive godkendt som EU-finansieringsforanstaltninger mindst opfylde kriterierne i bilaget til nævnte beslutning.

(3) Portugal har forelagt et ændret program for overvågning og udryddelse af bluetongue, Grækenland har forelagt ændrede programmer for overvågning af transmissible spongiforme encephalopatier (TSE) og for udryddelse af henholdsvis bovin spongiform encephalopati og scrapie, og Bulgarien har forelagt et ændret program for udryddelse af rabies.

(4) Kommissionen har vurderet de ændrede programmer fra både et veterinært og et finansielt synspunkt. Det er konstateret, at programmerne opfylder de relevante EU-veterinærbestemmelser og navnlig kriterierne i bilaget til beslutning 2008/341/EF. De ændrede programmer forelagt af de pågældende medlemsstater bør derfor godkendes.

(5) Ved Europa-Parlamentets og Rådets forordning (EF) nr. 999/2001 af 22. maj 2001 om fastsættelse af regler for forebyggelse af, kontrol med og udryddelse af visse transmissible spongiforme encephalopatier (3) er der fastsat regler for forebyggelse, overvågning og udryddelse af TSE hos dyr. Der er i bilag VII til forordningen fastsat foranstaltninger til udryddelse, der skal iværksættes efter et bekræftet udbrud af TSE hos kvæg, får og geder.

(6) Det fastsættes i kapitel A, punkt 2.3, litra d), i nævnte bilag, som ændret ved Kommissionens forordning (EF) nr. 727/2007 (4), at medlemsstaterne kan beslutte at lade slagtning til konsum træde i stedet for nedslagning og fuldstændig destruktion af visse får og geder på bedriften, hvor dyret med bekræftet TSE blev holdt, under forudsætning af at visse betingelser er opfyldt.

(7) Frankrig anlagde den 17. juli 2007 sag (T-257/07) ved Retten mod Europa-Kommissionen med begæring om delvis annullation af visse bestemmelser i forordning (EF) nr. 999/2001 som ændret ved forordning (EF) nr. 727/2007, særlig kapitel A, punkt 2.3, litra d), i bilag VII til førstnævnte forordning.

(8) I sin kendelse af 28. september 2007 (5) udsatte Retten anvendelsen af kapitel A, punkt 2.3, litra b), nr. iii), punkt 2.3, litra d), og punkt 4, i bilag VII til forordning (EF) nr. 999/2001, som ændret ved forordning (EF) nr. 727/2007, indtil der blev afsagt dom i hovedsagen. I kendelsen satte Retten spørgsmålstegn ved Kommissionens vurdering af de foreliggende videnskabelige oplysninger om mulige risici.

(9) Kommissionen anmodede efterfølgende Den Europæiske Fødevaresikkerhedsautoritet (EFSA) om bistand til at afklare de hovedpræmisser, som forordning (EF) nr. 727/2007 var baseret på. På baggrund af EFSA's afklarende udtalelser blev forordning (EF) nr. 999/2001 ændret ved Kommissionens forordning (EF) nr. 746/2008 (6), ved hvilken de bestemmelser, som Retten havde udsat anvendelsen af, blev genindsat.

(10) I sin kendelse af 30. oktober 2008 (7) udsatte Retten anvendelsen af kapitel A, punkt 2.3, litra b), nr. iii), punkt 2.3, litra d), og punkt 4, i bilag VII til forordning (EF) nr. 999/2001, som ændret ved forordning (EF) nr. 746/2008, indtil domsafsigelsen i hovedsagen i sag T-257/07.

(11) I sin dom af 9. september 2011 (8) afviste Retten Frankrigs søgsmål. Som følge af denne dom er anvendelsen af kapitel A, punkt 2.3, litra b), nr. iii), punkt 2.3, litra d), og punkt 4, i bilag VII til forordning (EF) nr. 999/2001, som ændret ved forordning (EF) nr. 746/2008, ikke længere udsat.

(12) Ved Kommissionens gennemførelsesafgørelse 2011/807/EU af 30. november 2011 om godkendelse af årlige og flerårige programmer for udryddelse, bekæmpelse og overvågning af visse dyresygdomme og zoonoser, som medlemsstaterne har forelagt for 2012 og efterfølgende år, og om fastsættelse af EU-tilskuddet hertil (9) godkendes visse nationale programmer, ligesom satsen og maksimumsbeløbet for EU-tilskuddet til hvert enkelt program, der er forelagt af medlemsstaterne, samt reglerne for betaling af de tilskudsberettige beløb fastsættes.

(13) Visse medlemsstater har givet udtryk for, at de som led i deres programmer, som er godkendt i henhold til gennemførelsesafgørelse 2011/807/EU, agter at udnytte muligheden for at lade slagtning til konsum træde i stedet for nedslagning og fuldstændig destruktion af får og geder, jf. kapitel A, punkt 2.3, litra d), i bilag VII til forordning (EF) nr. 999/2001.

(14) EU-tilskuddet til programmerne for udryddelse af scrapie, der er fastsat i gennemførelsesafgørelse 2011/807/EU, dækker for øjeblikket kun delvis den godtgørelse, der udbetales til ejere af obligatorisk slagtede får og geder, jf. kapitel A, punkt 2.3, litra d), i bilag VII til forordning (EF) nr. 999/2001.

(15) Det bør derfor gøres muligt at finansiere programmer for obligatorisk slagtning af får og geder som et alternativ til nedslagning og destruktion i programmerne for udryddelse af scrapie. Det vil ikke kræve nogen forøgelse af de beløb, der ved gennemførelsesafgørelse 2011/807/EU tildeles medlemsstaternes programmer for overvågning og udryddelse af transmissible spongiform encephalopatier.

(16) Det fastsættes endvidere i gennemførelsesafgørelse 2011/807/EU, at kun udgifter, der er afholdt til gennemførelse af de godkendte årlige eller flerårige programmer og betalt inden medlemsstaternes forelæggelse af den endelige rapport, er berettiget til EU-tilskud. For visse udgifters vedkommende skal Kommissionen dog efter anmodning fra den pågældende medlemsstat betale et forskud på op til 60 % af det angivne maksimumsbeløb senest tre måneder efter at have modtaget anmodningen. Udgifterne til kampagnerne for oral vaccination mod rabies er ikke fuldt dækket gennem denne mulighed for forskudsbetaling.

(17) Programmerne for udryddelse af rabies i medlemsstaterne ved hjælp af oral vaccination er gennemført med gode resultater i tidligere år og har betydet, at sygdommen er udryddet i en stor del af Unionen. Der bør derfor gennemføres sådanne programmer i de dele af Unionen, hvor rabies er endemisk.

(18) Visse medlemsstater har meddelt Kommissionen, at de har vanskeligt ved at opnå forskud til deres kampagner for oral vaccination mod rabies. I de seneste år har manglende forskud i nogle tilfælde betydet, at planlagte kampagner i rabiesinficerede områder er blevet aflyst.

(19) Afbrydelser i regelmæssige orale vaccinationskampagner mod rabies har alvorlige konsekvenser for virkningen af programmerne og forlænger det tidsrum, der er nødvendigt for at udrydde sygdommen endeligt.

(20) Muligheden for udbetaling af forskud til dækning af medlemsstaternes udgifter til de programmer for udryddelse af rabies, der er godkendt ved gennemførelsesafgørelse 2011/807/EU, bør derfor udvides.

(21) Bilaget til gennemførelsesafgørelse 2011/807/EU bør derfor ændres, således at tilskudsberettigede udgifter til godtgørelse til ejere af slagtede dyr også omfatter obligatorisk slagtning i forbindelse med programmerne for udryddelse af scrapie.

(22) Gennemførelsesafgørelse 2011/807/EU bør derfor ændres i overensstemmelse hermed.

(23) Foranstaltningerne i denne afgørelse er i overensstemmelse med udtalelse fra Den Stående Komité for Fødevarekæden og Dyresundhed —

VEDTAGET DENNE AFGØRELSE:

Artikel 1

Godkendelse af det ændrede program for overvågning og udryddelse af bluetongue, som Portugal har forelagt

Det ændrede program for overvågning og udryddelse af bluetongue, som Portugal forelagde den 31. januar 2012, godkendes for perioden 1. januar 2012 til 31. december 2012.

Artikel 2

Godkendelse af de ændrede programmer for overvågning og udryddelse af transmissible spongiforme encephalopatier, som Grækenland har forelagt

De ændrede programmer for overvågning af transmissible spongiforme encephalopatier og for udryddelse af bovin spongiform encephalopati og scrapie, som Grækenland forelagde den 21. december 2011, godkendes for perioden 1. januar 2012 til 31. december 2012.

Artikel 3

Godkendelse af det ændrede program for udryddelse af rabies, som Bulgarien har forelagt

Det ændrede program for udryddelse af rabies, som Bulgarien forelagde den 23. december 2011, godkendes for perioden 1. januar 2012 til 31. december 2012.

Artikel 4

Ændringer af gennemførelsesafgørelse 2011/807/EU

Gennemførelsesafgørelse 2011/807/EU ændres således:

1) Artikel 9 stk. 2, litra b), affattes således: »b) fastsættes til 50 % af hver medlemsstats udgifter til godtgørelse til ejere for værdien af dyr: i) der er slået ned og destrueret i overensstemmelse med landets udryddelsesprogrammer for BSE og scrapie ii) der er obligatorisk slagtet i overensstemmelse med kapitel A, punkt 2.3, litra d), i bilag VII til forordning (EF) nr. 999/2001«.

2) Artikel 9, stk. 3, litra b), affattes således: »b) for får eller geder, der slås ned og destrueres: 70 EUR pr. dyr c) for får eller geder, der slagtes: 50 EUR pr. dyr.«

3) Artikel 13, stk. 4, affattes således: »4. Uanset stk. 2 betaler Kommissionen for de programmer, der er omhandlet i artikel 10 og 11, efter anmodning fra den pågældende medlemsstat et forskud på op til 60 % af det angivne maksimumsbeløb senest tre måneder efter at have modtaget anmodningen.«

4) I bilaget affattes punkt 2 således: »2. Godtgørelse til ejere for værdien af de slagtede eller nedslagne dyr: Godtgørelsen må ikke overstige dyrets markedsværdi umiddelbart inden tidspunktet for dets slagtning eller nedslagning. En eventuel restværdi af slagtede dyr fratrækkes godtgørelsen.«

Artikel 5

Adressater

Denne afgørelse er rettet til medlemsstaterne.

Udfærdiget i Bruxelles, den 9. marts 2012. På Kommissionens vegne John DALLI Medlem af Kommissionen

(1) EUT L 155 af 18.6.2009, s. 30.

(2) EUT L 115 af 29.4.2008, s. 44.

(3) EFT L 147 af 31.5.2001, s. 1.

(4) EUT L 165 af 27.6.2007, s. 8.

(5) EUT C 283 af 24.11.2007, s. 28.

(6) EUT L 202 af 31.7.2008, s. 11.

(7) EUT C 327 af 20.12.2008, s. 26.

(8) EUT C 311 af 22.10.2011, s. 33.

(9) EUT L 322 af 6.12.2011, s. 11.